Malayziyada koronavirus bilan bog‘liq holda kiritilgan favqulodda holat rejimi sababli 7 oy ishlamagan mamlakat parlamenti yana o‘z ishini qayta boshladi. Foto: AFP Bundan tashqari, deputatlar bilan maslahatlashmasdan, hukumat qarorlari orqali mamlakatni boshqarish imkonini bergan favqulodda holat rejimini 1 avgustdan keyin uzaytirmaslikka qaror qilingan. Bu orada mamlakat muxolifatida ta’kidlanishicha, favqulodda holat rejimi aslida bosh vazir Muhiddin Yasin hukumati mamlakatni boshqarishni davom ettira olishi uchun kiritilgan. Malayziyaning sobiq bosh vaziri Maxatxir Muhammad Yasinni iste’foga ketishga chaqirgan. Uning fikricha, 2020 yil martida shakllantirilgan hukumat mamlakatni boshqarishda, jumladan koronavirus pandemiyasiga qarshi kurashda muvaffaqiyatsizlikka uchragan. Ayni vaqtda mamlakatda 1 iyunda kiritilgan umummilliy karantinga qaramay, koronavirusga chalinish holatlari va o‘limlar soni oshib bormoqda.